Лыхнашҭа аҽаҩра аныҳәа анымҩаԥгахо арыцхә азалхуп
© Sputnik Томас Тхайцук Праздник урожая
© Sputnik Томас Тхайцук
Аҭоурыхтә ҭыԥ Лыхнашҭа аҿы аҽаҩра аныҳәа есышықәса ҽаҩраҭагалан имҩаԥыргоит.
АҞӘА, жьҭаара 23 - Sputnik, Бадри Есиава. Аҭоурыхтә ҭыԥ Лыхнашҭа аҿы аҽаҩра аныҳәа сынтәа имҩаԥыргоит абҵара 12 рзы ҳәа иҳәеит Гәдоуҭа араион ахадара аилацәажәараҟны ахада ихаҭыԥуаҩ Валери Аҩӡба.
Иара ақыҭа ахадацәа ирыдиҵеит аныҳәа ишахәҭоу рҽазыҟарҵарц, павильонцыԥхьаӡа ацәыргақәҵақәа еиҿыркаарц.
"Инажәгаша, ауаа идшәырбаша шәымоуп, имаҷым аҭоурых змоу амаҭәарқәагьы", - ҳәа иҳәеит иара, иагьазгәеиеҭит аныҳәа атәылауаа реиԥш атәыла асасцәагьы шалахәхо.
Аҭоурыхтә ҭыԥ Лыхнашҭа аҿы аҽаҩра аныҳәа есышықәса ҽаҩраҭагалан имҩаԥыргоит, акоронавирустә пандемиа аныҟаз ада. Ари араион азы иныҳәа дууп. Аныҳәахь Афон ҿыци Гәдоуҭа араион ақыҭақәеи иӡырыргоит рхатәы аалыҵ, рҽаҩра, инаргоит рнапкымҭақәа, еиҿыркаауеит ацәыргақәҵақәа.
Ари амш азы асценахь ицәырҵуеит акәашаратәи авокалтәи аколлективқәа. Иара убасгьы аԥсуа естрада ашәаҳәаҩцәа. Изҭаху ирылшоит рхы аадырԥшырц еиуеиԥшым аиндаҭларақәа рҿы.